 نیٹ فلکس کا پاس ورڈ شئیرنگ محدود کرنے کے فیچر کا آزمائشی تجربہ
نیٹ فلکس کے بعض صارفین کو یہ پیغامات موصول ہو رہے ہیں کہ وہ ای میل یا ٹیکسٹ میسیج کے ذریعے معلومات فراہم کر کے تصدیق کریں کہ وہ جس شخص کے نام نیٹ فلیکس کا اکاؤنٹ ہے اس کے ساتھ رہتے ہیں۔
ویب ڈیسک — نیٹ فلیکس نے جمعرات کے روز ایک بیان میں کہا ہے کہ کمپنی ایک ایسے فیچر کی آزمائش کر رہی ہے جس میں سروس کے استعمال کرنے والے سے اس بات کی تصدیق کی جائے گی کہ وہ اکاؤنٹ ہولڈر، یعنی جس کے نام پر یہ سروس خریدی گئی ہے اس کے گھر سے تعلق رکھتا ہے۔ کمپنی کا کہنا ہے کہ وہ اس سے پاس ورڈ شئیرنگ کے عمل کو محدود کرنا چاہتی ہے۔ خبر رساں ایجنسی رائٹرز کے مطابق نیٹ فلکس کے بعض صارفین کو یہ پیغامات موصول ہو رہے ہیں کہ وہ ای میل یا ٹیکسٹ میسیج کے ذریعے معلومات فراہم کر کے تصدیق کریں کہ وہ جس شخص کے نام نیٹ فلیکس کا اکاؤنٹ ہے اس کے ساتھ رہتے ہیں۔ صارفین کو یہ پیغام مسلسل دیا جاتا رہے گا اور جب بھی وہ نیٹ فلیکس کھولیں گے تو سکرین پر یہ پیغام انہیں موصول ہو گا۔ کچھ عرصے تک اس پیغام کے جواب میں معلومات فراہم نہ کرنے کے نتیجے میں ایسے افراد کو نیا اکاؤنٹ کھولنا پڑے گا۔ نیٹ فلیکس کے ترجمان کے مطابق ’’یہ آزمائش اس لئے کی جا رہی ہے تاکہ یہ یقینی بنایا جا سکے کہ صرف وہی لوگ نیٹ فلیکس استعمال کریں جنہیں اس کا اختیار ہے۔ ‘‘ دنیا کی سب سے بڑی سٹریمنگ سروس نیٹ فلیکس وقتاً فوقتاً نئے فیچرز کی آزمائش کرتی رہتی ہے۔ یہ واضح نہیں کہ اکاؤنٹ ہولڈر کے ساتھ رہنے کی تصدیق والا فیچر نیٹ فلیکس تمام اکاؤنٹس پر لازم کرے گا یا نہیں۔ واضح رہے کہ نیٹ فلیکس کی سروس کی شرائط میں یہ شامل ہے کہ سروس استعمال کرنے والا اکاؤنٹ ہولڈر کے ساتھ رہائش پزیر ہو۔ اگرچہ نیٹ فلیکس اور دیگر سٹریمنگ سروسز نے اس سے پہلے پاس ورڈ شئیرنگ کے خلاف کریک ڈاؤن نہیں کیا۔